יצרן הדמעות (סרט)

יצרן הדמעות (באיטלקית: Fabbricante di lacrime) הוא סרט נעורים איטלקי, מסוגת דרמה רומנטית, אשר מבוסס על רומן רב-מכר בעל אותו שם מאת ארין דום. הסרט בוים על ידי אלסנדרו ג'נובזי, נכתב על ידי אלאונורה פיוריני והופק על ידי אלסנדרו אוסאי ואיג'יניו סטראפי. חברת ההפקה של הסרט היא Colorado Film שבבעלות Rainbow S.p.A.

הסרט צפוי לצאת בשנת 2024 בשירות הסטרימינג נטפליקס.

הפקה 
"יצרן הדמעות" הוא רומן איטלקי שנכתב על ידי ארין דום, אשר יצא לאור באיטליה על ידי Salani בשנת 2021. הרומן זכה לפרסום רב בזכות הרשת החברתית טיקטוק, ובהמשך הוכר כרב-מכר שמכר כמעל 450 אלף עותקים. במאי 2022 הוכרז שסרט שמבוסס על הרומן יופק על ידי Colorado Film שבבעלות Rainbow S.p.A. עוד נודע שכתיבת התסריט כבר החלה, ובקרוב תחל עבודת ליהוק לקראת הצילומים שיחלו בשנת 2023. הוקצב לסרט כשישה וחצי מיליון אירו, ללא עלות השחקנים.

באוגוסט 2022 שיתף אלסנדרו אוסאי, מנכ"ל חברת Colorado Film, שהסרט הוא "האתגר הכי מרתק" עליו הוא עובד. בנוסף הוא שיתף שהסרט יותאם לבני נוער ושחברת ההפקה "תנסה לכבד את הציפיות של קהל המעריצים הגדול, תוך הבאת הערך המוסף שחייב להיות למוצר". בנובמבר 2022 סיפר איג'יניו סטראפי, מנכ"ל חברת Rainbow S.p.A, שיש לו מחויבות לספק את ציפיות מעריצי הרומן. בדצמבר 2022 שיתף סטראפי שהוא עובד באופן אישי על העיבוד לרומן, ועוד הוסיף שעובדי הסרט עובדים קשה על מנת שהתסריט יהיה כתוב בצורה הטובה ביותר, כמו כן בלמצוא את הפתרונות הוויזואליים הטובים ביותר.

בפברואר 2023 הכריז אוסאי שהצילומים יחלו החודש ושכל השחקנים יהיו לא מוכרים וחדשים בתחום, על מנת שלא יקשרו אותם להפקות קודמות והם לא יהיו מעורבים בפרויקטים אחרים. במהלך צילומי הסרט נודע שהבמאי שלו הוא אלסנדרו ג'נובזי, אשר ביים פרויקטים נוספים של חברת ההפקה, ביניהם "השבוע הגרוע בחיי" ו"החתונה האיטלקית הגאה שלי". בחודש אפריל צולמו סצנות של הסרט ב-Cinecittà World שברומא. עוד באותו חודש צולמו סצנות ב-Ponte dell'Industria שבפסקארה, ולכן האזור היה סגור לתנועה. קרלו מאס, ראש העיר של פסקארה, שיתף שג'נובזי סיפר לו שהוא חיפש נואשות גשר כמו שבעיר, עד שהוא מצא אותו בתמונה שהופיעה בעיתון מקוון.

בספטמבר 2023 פורסמה תצוגה מקדימה מתוך הסרט, בה מופיעים השחקנים הראשיים - קתרינה פריולי בתור ניקה וסימון בלדסרוני בתור ריגל. עוד באותו חודש נודע שצילומי הסרט עדיין נמשכים. בהמשך החודש סטראפי ציין שהעיבוד נשאר נאמן לרומן, אם כי שונו כמה קטעים תוך שמירה על הרגעים האייקוניים ביותר.

הפצה 
בנובמבר 2022 נודע שהסרט נועד לצאת לבתי הקולנוע לקראת סוף שנת 2023. בפברואר 2023 נאמר שהסרט ייצא לאקרנים בחודשי ספטמבר או אוקטובר באותה שנה, ושיש הצעות רבות ממפיצים שרוצים להפיץ אותו. באוגוסט 2023 שיתף אוסאי שאין לסרט תאריך יציאה מדויק, אך הוא אמור לצאת עד סוף השנה. בספטמבר 2023 הוכרז שהסרט יופץ בשירות הסטרימינג נטפליקס בשנת 2024. סטראפי ציין באותו חודש שהסרט מתאים לבתי הקולנוע, אך בגלל שהקולנוע באיטליה חלש ולא היו הצעות ראויות ממפיצים, הוחלט להפציץ אותו באמצעות נטפליקס. עוד הוא ציין לגבי הסרט "לא תהיה לו יציאה לקולנוע אלא אם כן נטפליקס תרצה את זה".

קישורים חיצוניים

הערות שוליים 

סרטים איטלקיים מבוססי ספרים
סרטי נעורים
סרטי דרמה רומנטית
סרטים באיטלקית
נטפליקס: סרטים
סרטי 2024